การค้า-ลงทุนปลุกศก.อีสาน
นักธุรกิจอีสานคาดยอดขายไตรมาสแรกกระเตื้อง แต่หนี้ครัวเรือนฉุดบริโภคซึมต่อ
13 ม.ค. 2558

นักธุรกิจอีสานคาดยอดขายไตรมาสแรกกระเตื้อง แต่หนี้ครัวเรือนฉุดบริโภคซึมต่อ
รายงานข่าวจากธนาคารแห่งประเทศไทย (ธปท.) เปิดเผยแนวโน้มธุรกิจในภาคตะวันออกเฉียงเหนือในไตรมาสแรก ปี 2558 ว่า จากการสัมภาษณ์ผู้ประกอบการในภาคตะวันออกเฉียงเหนือ ส่วนใหญ่คาดว่ายอดจำหน่ายจะปรับตัวเพิ่มขึ้นเล็กน้อย โดยเฉพาะภาคอุตสาหกรรม ภาคการค้า และภาคบริการขนส่งที่ขยายตัวดีขึ้นจากแนวโน้มการฟื้นตัวทางเศรษฐกิจและปริมาณการค้าโลกปี 2558 
ทั้งนี้ ผู้ประกอบการส่วนใหญ่คาดว่า แนวโน้มภาคการผลิตไตรมาสแรกปีนี้จะเพิ่มขึ้นเล็กน้อย จากการฟื้นตัวของการลงทุน การปรับฐานเข้าสู่ภาวะปกติของอุตสาหกรรมรถยนต์ปี 2557 และการลดลงของราคาน้ำมันในตลาดโลก โดยเฉพาะอุตสาหกรรมแปรรูปทางการเกษตร และอุตสาหกรรมผลิตเสื้อผ้ากีฬาที่ได้รับคำสั่งผลิตอยู่ในเกณฑ์ดี โดยได้รับคำสั่งผลิตล่วงหน้าประมาณ 4-5 เดือน 
ขณะที่ด้านการส่งออก ผู้ประกอบการส่วนใหญ่คาดว่า จะปรับตัวดีขึ้น โดยเฉพาะผลิตภัณฑ์การแปรรูปไก่ ข้าว ส่วนการส่งออกสินค้าประเภทเครื่องใช้ไฟฟ้าและชิ้นส่วนอิเล็กทรอนิกส์ส่วนใหญ่จะเป็นการเพิ่มขึ้นเฉพาะปริมาณการผลิต ขณะที่ราคาจำหน่ายจะลดลงตามการต่อรองของผู้สั่งซื้อทุกปี
อย่างไรก็ตาม การลงทุนในไตรมาสแรกปีนี้ พบว่า ห้างสรรพสินค้าท้องถิ่นมีโครงการขยายการลงทุนสร้างสาขาเพิ่มขึ้น ขณะที่ภาพรวมยังคงมีการลงทุนอย่างต่อเนื่องทั้งอาคารพาณิชย์ บ้านจัดสรร ธุรกิจหอพัก อพาร์ตเมนต์และโรงแรมขนาดเล็ก
สำหรับภาคอสังหาริมทรัพย์นั้น ผู้ประกอบการท้องถิ่นคาดว่าจะทรงตัวใกล้เคียงกับไตรมาสก่อนหน้าที่ยอดขายเริ่มกลับมาดีขึ้นเล็กน้อย โดยเฉพาะยอดขายบ้านเดี่ยว รวมทั้งผู้ประกอบการยังมีการลงทุนเพิ่มทั้งโครงการเก่าและการเปิดตัวโครงการใหม่ เนื่องจากผู้ประกอบการยังมั่นใจในศักยภาพของลูกค้า รวมทั้งคาดว่าจะได้รับผลดีจากโครงการลงทุนภาครัฐ โดยเฉพาะโครงการรถไฟทางคู่ที่จะเชื่อมต่อประเทศเพื่อนบ้านที่ผ่านภาคตะวันออกเฉียงเหนือ 
ด้านการอุปโภคบริโภคภาคเอกชน ผู้ประกอบการค้าปลีก ค้าส่ง ส่วนใหญ่คาดว่ายอดจำหน่ายสินค้าอุปโภคบริโภคจะทรงตัวใกล้เคียงกับไตรมาส 4 ปี 2557 ที่ได้รับผลกระทบจากหนี้ครัวเรือนและรายได้เกษตรกรลดลง ขณะที่แนวโน้มยอดจำหน่ายรถยนต์และรถจักรยานยนต์คาดว่าจะยังคงลดลงในระดับต่ำต่อไป
สำหรับภาคบริการ คาดว่าจะมีการปรับตัวดีขึ้นโดยเฉพาะโรงแรม จากโครงการจัดกิจกรรมด้านกีฬาระดับประเทศและระดับนานาชาติหลายครั้งที่ จ.บุรีรัมย์ ส่งผลให้จังหวัดข้างเคียงมีโอกาสการเข้าพักแรมเพิ่มขึ้นตาม